Presidentti Donald Trumpin lausunto sotilasjohtajien torstai-iltaisessa tapaamisessa on herättänyt kummastusta Yhdysvalloissa.

Illallisen aluksi Trump asettui kuvaan yhdessä sotilasjohtajien ja heidän puolisoidensa kanssa. Valokuvauksen aikana hän sanoi, että paikalla olevat toimittajat todistivat "tyyntä myrskyn edellä".

– Tiedättekö mitä tämä [tapaaminen] edustaa? Ehkä tyyntä myrskyn edellä, Trump sanoi uutiskanava CNN:n mukaan (siirryt toiseen palveluun).

Kun Trumpilta kysyttiin, mitä hän tarkoitti, hän vastasi:

– Näette sen vielä.

Osassa yhdysvaltalaismediaa kommentti tulkittiin viittaukseksi mahdollisista sotatoimista.

Toimittajat tivasivat vielä perjantaina Valkoisen talon tiedottajalta Sarah Sandersilta, mitä presidentti puheillaan tarkoitti.

Sanders kieltäytyi selittämästä Trumpin lausuntoja. Hän painotti, että Valkoinen talo ei kerro presidentin toimista ennakkoon.

– Kuten presidentti sanoi eilen, teidän täytyy vain odottaa, Sanders sanoi.

– Voitte aina ottaa vakavasti presidentin halun suojella amerikkalaisia. Hän on sanonut selvästi, mikä on hänelle tärkeysjärjestyksessä ensin. Jos hän kokee, että sen vuoksi tarvitaan jotain toimia, hän ryhtyy siihen, Sanders jatkoi.